Up-130/96
Datum: 1996-04-23T00:00:00.000+02:00
ecli: ECLI:SI:USRS:1996:Up.130.96
vrsta: drugi akti
zadeva: ustavna pritožba
objavljeno: Neobjavljeno | 23.04.1996
dokument: US17846
akt: Ustavna pritožba DS zoper akt predsednika Državnega zbora (sklic 44. izredne seje DZ)
resitev: ustavitev
izrek: Postopek za preizkus ustavne pritožbe DS zoper akt predsednika Državnega zbora (sklic 44. izredne seje DZ) se ustavi.
stavek: Ustavno sodišče je ustavilo postopek odločanja o ustavni pritožbi, ker je pritožnik umaknil ustavno pritožbo.
odlocitev: sklep
geslo: Umik ustavne pritožbe (posredni umik).

Razpis predhodnega zakonodajnega referenduma.

Volitve v državni zbor.

Načelo koleksitete, ex offo, lastna pobuda ustavnega sodišča.
podlaga: Zakon o Ustavnem sodišču (ZUstS), 6. čl.
datum_vloge: 1996-05-08T22:00:00.000Z
datum_odlocitve: 1996-04-22T22:00:00.000Z

# Up-130/96

23.5.1996

# S K L E P

Ustavno sodišče je v postopku za preizkus ustavne pritožbe DS na seji dne 23. maja 1996

s k l e n i l o:

Postopek za preizkus ustavne pritožbe DS zoper akt predsednika Državnega zbora (sklic 44. izredne seje DZ) se ustavi.

## O b r a z l o ž i t e v

### A.

DS (v nadaljevanju: vlagatelj) navaja, da je na 71. seji dne 10.4.1996 sprejel v skladu s četrto alineo prvega odstavka 97. člena Ustave sklep, da bo od Državnega zbora (v nadaljevanju: DZ) zahteval razpis predhodnega zakonodajnega referenduma v zvezi s predlogom Zakona o spremembah in dopolnitvah Zakona o volitvah v Državni zbor (EPA 1286). Vlagatelj navaja, da je navedeno zahtevo z referendumskim vprašanjem sprejel 17.4.1996 ob 15.03 in jo po končani seji (po 16.30) poslal predsedniku DZ. Istega dne pa je ob 16.20 skupina poslancev DZ vložila svojo zahtevo za razpis referenduma v zvezi z istim zakonom. Predsednik DZ je za 14.5.1996 sklical izredno sejo DZ, ki ima na dnevnem redu predlog odloka za razpis referenduma na zahtevo skupine poslancev, ne pa tudi odloka o razpisu referenduma na zahtevo DS. Po mnenju vlagatelja to predstavlja nedopustno diskriminacijo DS. Vlagatelj predlaga, da Ustavno sodišče ugotovi, da se z navedenim aktom predsednika DZ (sklic 44. izredne seje DZ, št. 0600-00/94-i44 z dne 30.4.1996) diskriminira DS, s čimer je kršena ustavna pravica DS zahtevati razpis referenduma, in da s svojo odločitvijo odpravi začeto dejanje diskriminiranja DS in kršitve njegove pravice ter prepreči nadaljevanje te kršitve.

Državni zbor je na 44. izredni seji dne 14.5.1996 sprejel predlog dnevnega reda in tudi sam Odlok o razpisu zakonodajnega referenduma o volitvah v DZ (Uradni list RS, št. 25/96 - v nadaljevanju: Odlok). Ustavno sodišče je pozvalo DS, naj odgovori, ali glede na novo nastali položaj vztraja pri ustavni pritožbi zoper sklic seje DZ in ali izpodbija tudi Odlok. V odgovoru je navedeno, da DS izpodbija tudi odlok. Navedeno je tudi: "Ustavnemu sodišču prepuščamo, da našo vlogo reši bodisi z ugoditvijo ustavni pritožbi, in sicer z uporabo člena 59/2 Zakona o Ustavnem sodišču (z razširitvijo na Zakon o referendumu in ljudski iniciativi) bodisi s sprejemom predloga za abstraktni ustavni spor zoper ZRLI, v kolikor bo Ustavno sodišče osporavani Odlok štelo za splošni akt". Iz te navedbe je Ustavno sodišče razbralo, da DS napada sam Odlok kot akt diskriminacije in da pri ustavni pritožbi zoper sklic seje ne vztraja, če Ustavno sodišče presodi, da je Odlok splošni akt, ki ga je mogoče izpodbijati le z zahtevo oziroma pobudo za oceno ustavnosti in zakonitosti. Zato je Ustavno sodišče sklenilo postopek za preizkus ustavne pritožbe ustaviti in posebej obravnavati zahtevo za oceno ustavnosti in zakonitosti Odloka.

Ustavno sodišče je sprejelo ta sklep na podlagi 6. člena Zakona o Ustavnem sodišču (Uradni list RS, št. 15/94) v sestavi: predsednik dr. Tone Jerovšek in sodniki mag. Matevž Krivic, mag. Janez Snoj, dr. Lovro Šturm, Franc Testen, dr.Lojze Ude in dr. Boštan M. Zupančič. Sklep je sprejelo soglasno.

Predsednik dr. Tone Jerovšek